
ДО
ОБЩИНСКИ СЪВЕТ
БУРГАС





Д О К Л А Д Н А  З А П И С К А

ОТ ДИМИТЪР НИКОЛОВ – КМЕТ НА ОБЩИНА БУРГАС

Относно: Осигуряване на финансови средства в размер на 10 000 лв. за финансово подпомагане на Сдружение Културен център „Една роза“ – град Битоля, Република Северна Македония




УВАЖАЕМИ ОБЩИНСКИ СЪВЕТНИЦИ,

Настоящият проект за решение поставя на вниманието на Общински съвет – Бургас въпрос с ясно изразено обществено и социално значение, поради което се предлага неговото разглеждане като неотложен въпрос на насроченото за 29 юли 2025 г. редовно заседание, на основание чл. 73, ал. 6 от Правилника за организацията и дейността на Общинския съвет, неговите комисии и взаимодействието му с общинската администрация. 
Повод за настоящото предложение е постъпило писмо с вх. № 94-01-25146/25.07.2025 г. от общинския съветник г-н Георги Дракалиев, в което изразява своето притеснение относно състоянието на гражданските права и свободата на сдружаване на лица с българско самосъзнание в Република Северна Македония. 
Културен център „Една Роза“ е сдружение с нестопанска цел със седалище в Битоля, Република Северна Македония. Центърът е наследник на дружеството „Иван Михайлов – Битоля“. Той е посветен на съхраняването и популяризирането на културното наследство и историята на българите в Северна Македония. Организацията насърчава развитието на културни и образователни инициативи, които спомагат за опазването на общите традиции, език и ценности.
[bookmark: _GoBack]В изложената в писмото информация се съдържат данни за системен административен и политически натиск от страна на властите в Република Северна Македония, насочен към български граждански организации и техни членове. Посочено е, че през 2022 г. помещенията на български културен клуб са били обект на умишлен палеж. В тази връзка Общински съвет – Бургас вече е изразил своята позиция чрез декларация в защита на българската общност в югозападната ни съседка. Съобщава се също, че бившият председател на клуба г-н Л. Г. е бил освободен от работа, заедно и с други членове на организацията, които са се оказали в подобно положение. Някои от тях са били принудени да напуснат страната, търсейки препитание за себе си и за семействата си в България и в други държави от Европейския съюз.
Дейността на клуба е изправена пред сериозни препятствия, включително административни откази за регистрация, като според наличната информация властите в Р. Северна Македония последователно са отхвърляли всички предложени наименования на организацията, докато в крайна сметка тя е регистрирана под името „Една роза“. 
Неотложността на разглеждане на въпроса се обуславя и от факта, че в резултат на засилената обществена загриженост и последните събития, чрез Инициативен комитет от представители на българската интелигенция и общественици, на 24 юни 2025 г. е отправен ясен апел към институциите в България за спешна финансова подкрепа. В тази връзка, всяко забавяне в решаването на въпроса би могло да доведе до преустановяване на дейността на сдружението, което би имало сериозни последици за българската общност в Битоля. Съществуващата към момента финансова несигурност застрашава сериозно възможността за продължаване на културната дейност на клуба, която представлява значим елемент от съхраняването на българското културно и историческо присъствие в региона. 
С оглед гореизложеното, считам за целесъобразно да бъде обсъдено отпускането на финансова помощ в размер на 10 000 лева от бюджета на Община Бургас, която да бъде предоставена на Сдружение Културен център „Една роза“. Тази подкрепа би допринесла за стабилизирането на дейността на клуба и би изпратила важен сигнал за солидарност към българската общност извън пределите на страната.
С оглед необходимостта от своевременно действие и обезпечаване функционирането на клуба, се предлага допускане на предварително изпълнение на решението при условията на чл. 60, ал. 1 от Административнопроцесуалния кодекс.

Предвид изложеното и на основаниe чл. 21, ал. 1, т. 8 и т. 23, и ал. 2 от Закона за местното самоуправление и местната администрация, и чл. 73, ал. 6 от Правилника за организацията и дейността на Общинския съвет, неговите комисии и взаимодействието му с общинската администрация на Община Бургас предлагам на Общинският съвет да вземе следните:



РЕШЕНИЯ:


1. Да бъде отпусната сума в размер на 10 000 лв. /десет хиляди лева/ от бюджета на Община Бургас за финансово подпомагане на Сдружение Културен център „Една роза“ в град Битоля, Република Северна Македония, за сметка на издръжката на Общинска администрация.

2. На основание чл. 60, ал. 1 от Административнопроцесуалния кодекс, допуска предварително изпълнение на решението, предвид необходимостта от своевременно действие за обезпечаване функционирането на клуба.

Приложение: Писмо от Георги Дракалиев – общински съветник, с вх. № 94-01-25146/ 25.07.2025 г.; Удостоверение за банкова сметка на Сдружение Културен център „Една роза“




ДИМИТЪР НИКОЛОВ
Кмет на Община Бургас

